ΓΡΑΠΤΗ ΕΡΩΤΗΣΗ E-1514/96 υποβολή: Markus Ferber (PPE) προς την Επιτροπή (17 Iουνίου 1996)

Θέμα: Συνθήκες συμμετοχής και προθεσμίες υποβολής αιτήσεων στο πολιτιστικό πρόγραμμα της Ευρωπαϊκής Ένωσης Καλειδοσκόπιο

Μπορεί η Ευρωπαϊκή Επιτροπή να δώσει σαφέστερα στοιχεία στις ακόλουθες ερωτήσεις όσον αφορά το πολιτιστικό πρόγραμμα Καλειδοσκόπιο:

1. Σύμφωνα με τις προϋποθέσεις συμμετοχής στο πρόγραμμα Καλειδοσκόπιο εξετάζει η Ευρωπαϊκή Επιτροπή μόνο πολιτιστικά προγράμματα και εκδηλώσεις, που πραγματοποιούνται ή διεξάγονται στο 1996 ((ΕΕ C 114, 19.4.1996, σελ. 16)). Πού βασίζει η Ευρωπαϊκή Επιτροπή αυτές τις προϋποθέσεις, οι οποίες δεν περιέχονται στην απόφαση 719/96/ΕΚ ((ΕΕ L 99, 20.4.1996, σελ. 20)) όσον αφορά το πρόγραμμα Καλειδοσκόπιο;

2. Στις προϋποθέσεις συμμετοχής στο πρόγραμμα Καλειδοσκόπιο καθορίζει η Ευρωπαϊκή Επιτροπή τις 14.6.1996 ως καθοριστική προθεσμία για την υποβολή αιτήσεων. Επειδή όμως οι προϋποθέσεις συμμετοχής καθορίστηκαν μόλις στις 19.4.1996 και η απόφαση για το πρόγραμμα δημοσιεύτηκε μόλις στις 20.4.1996, παραμένει στους αιτούντες προθεσμία μόνον 8 εβδομάδων για να συμφωνήσουν με άλλους εταίρους από άλλα κράτη μέλη και να εκπονήσουν ένα σαφέστερο πρόγραμμα χρηματοδοτήσεως. Γνωρίζει η Ευρωπαϊκή Επιτροπή, ότι ενόψει ενός τόσου μικρού χρονικού διαστήματος δεν είναι δυνατόν να πραγματοποιηθούν από ποιοτικής πλευράς αξιόλογα και καινοτόμα διεθνή πολιτιστικά προγράμματα;

3. Πως αξιολογεί η Ευρωπαϊκή Επιτροπή το γεγονός, ότι ενόψει των εξαιρετικά μικρών προθεσμιών για υποβολή αιτήσεων δεν θα είναι σχεδόν δυνατό να επιτευχθεί πρακτικά η αναφερόμενη υποστήριξη στο προοίμιο της απόφασης του προγράμματος για το τιμητικό πολιτιστικό πρόγραμμα, και ως εκ τούτου θα επηρεαστεί η προώθηση των νέων;

4. Γνωρίζει η Ευρωπαϊκή Επιτροπή ή το πραγματοποιεί εν γνώση της, ότι το πρόγραμμα Καλειδοσκόπιο λόγω των προϋποθέσεων συμμετοχής σε αυτό απευθύνεται κυρίως σε καθιερωμένους καλλιτέχνες και αποτελεί έτσι μόνο μία πρόσθετη πηγή χρηματοδότησης για ανεξάρτητα από αυτό, ούτως ή άλλως προγραμματισθέντα καλλιτεχνικά, προγράμματα;

Απάντηση του κ. Oreja εξ ονόματος της Επιτροπής (22 Ιουλίου 1996)

1. Το πρόγραμμα Καλειδοσκόπιο (1996-1998) αποτελεί, ετησίως, το αντικείμενο πρόσκλησης υποβολής προσφορών. Για το 1996, η Επιτροπή λαμβάνει υπόψη της τα πολιτιστικά προγράμματα και εκδηλώσεις που αρχίζουν ή διεξάγονται το 1996 έτσι, ώστε να μπορέσει να εκτελέσει τον προϋπολογισμό 1996, σύμφωνα με τους ισχύοντες δημοσιονομικούς κανόνες, ιδίως την αρχή του ετησίου.

2 και 3. Η Επιτροπή, έχοντας επίγνωση της ορισθείσας περιορισμένης προθεσμίας, υπενθυμίζει ότι οι διαπραγματεύσεις για την έγκριση του προγράμματος Καλειδοσκόπιο ήταν ιδιαίτερα μακρές, πράγμα ανεξάρτητο από τη θέλησή της. Πάντως, αν και το πρόγραμμα δεν εγκρίθηκε παρά μόνο στις 29 Μαρτίου 1996, η Επιτροπή δημοσίευσε, ήδη στις 19 Απριλίου 1996, τη σχετική πρόσκληση υποβολής προσφορών στις 11 κοινοτικές γλώσσες, δηλαδή μέσα σε ιδιαίτερα σύντομο χρονικό διάστημα λαμβανομένων υπόψη των μεταφραστικών απαιτήσεων.

Εξάλλου, η Επιτροπή όρισε ως τελική προθεσμία για την υποβολή των προσφορών την 14η Ιουνίου 1996, ώστε να καταστεί δυνατή τόσο η τήρηση της δημοσιονομικής διαδικασίας όσο και η επιλογή των προγραμμάτων με όλη την προσοχή που αξίζει να τους δοθεί. Έτσι, η Επιτροπή παίρνει όλα τα μέτρα με στόχο οι πολιτιστικοί παράγοντες να μπορέσουν να επωφεληθούν, το συντομότερο δυνατόν, της κοινοτικής συνεισφοράς.

Άλλωστε, ήδη τον Ιανουάριο, η Επιτροπή διένειμε ενημερωτικό σημείωμα σε όλες τις κοινοτικές γλώσσες σχετικά με το νέο πρόγραμμα Καλειδοσκόπιο, ώστε τα ενδιαφερόμενα μέρη να ενημερωθούν εκ των προτέρων για τις αλλαγές που επιφέρει το νέο πρόγραμμα, καθώς και για την απαιτούμενη προθεσμία, επιτρέποντας στους πολιτιστικούς παράγοντες να προετοιμαστούν στη λειτουργία του προγράμματος αυτό το συγκεκριμένο έτος.

Για το οικονομικό έτος 1997, η πρόσκληση υποβολής προσφορών θα δημοσιευθεί το Σεπτέμβριο του 1996 και, αυτό, για να δοθεί στους πολιτιστικούς παράγοντες μεγαλύτερη προθεσμία προετοιμασίας.

4. Η Επιτροπή επιθυμεί να υπενθυμίσει ότι, σύμφωνα με την αρχή της επικουρικότητας, η κοινοτική συνεισφορά, η χορηγούμενη στο πλαίσιο του προγράμματος Καλειδοσκόπιο, αποτελεί πάντα μια συμπληρωματική πηγή χρηματοδότησης. Πράγματι, η κοινοτική συνεισφορά δεν δύναται να υπερβεί το 25% των συνολικών εξόδων του προγράμματος.